**Likumprojekta "Grozījumi Apcietinājumā turēšanas kārtības likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Apcietinājumā turēšanas kārtības likumā" (turpmāk - projekts) mērķis ir paplašināt vājdzirdīgo un nedzirdīgo apcietināto, kā arī nepilngadīgo apcietināto saskarsmes iespējas, paredzot tiesības izmantot videosaziņas iespēju. Tāpat projekts paredz precizēt regulējumu attiecībā uz apcietināto naudas glabāšanu un apriti, ņemot vērā skaidras naudas apgrozījuma samazināšanos, cietuma veikalu, un citiem jautājumiem. Projekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Šobrīd atbilstoši Apcietinājumā turēšanas kārtības likumā (turpmāk – Likumā) noteiktajam tiesības uz videozvanu ir paredzētas:1) Latvijas Cietumu slimnīcā ievietotajam apcietinātajiem (Likuma 13. panta ceturtā daļa);2) apcietinātajiem ārvalstniekiem un apcietinātajiem, kuru pastāvīgā dzīvesvieta nav Latvija (Likuma 13. panta piektā daļa).Līdz ar to šobrīd Likums vājdzirdīgajiem un nedzirdīgajiem apcietinātajiem neparedz tiesības uz videozvanu. Taču, ņemot vērā minēto personu ierobežotās iespējas izmantot telefonsarunas kā saziņas veidu, bija nepieciešams rast risinājumus minēto personu tiesību uz saziņu paplašināšanai. Pamatojoties uz Ieslodzījuma vietu pārvaldes (turpmāk – Pārvalde) priekšnieka 2017. gada 19. oktobra rīkojumu Nr. 235 "Par pilotprojekta īstenošanu" ieslodzījuma vietās no 2017. gada 1. novembra līdz 2018. gada 31. oktobrim tika īstenots pilotprojekts, kura ietvaros papildus Latvijas Sodu izpildes kodeksā (turpmāk - Kodekss) un Likumā noteiktajām tiesībām tika nodrošināta videozvanu veikšana (izmantojot "Skype" programmatūru) vājdzirdīgajām un nedzirdīgajām ieslodzītajām personām, kuru diagnozi noteicis ārsts. Izvērtējot pilotprojekta ietvaros saņemto informāciju, tika secināts, ka pilotprojekts veicināja sociāli lietderīgu saikņu saglabāšanu un atjaunošanu vājdzirdīgām un nedzirdīgām ieslodzītajām personām.Tāpat, pamatojoties uz Pārvaldes priekšnieka 2018. gada 24. janvāra rīkojumu Nr. 19 "Par pilotprojekta īstenošanu" no 2018. gada 1. februāra tiek īstenots pilotprojekts, kura ietvaros papildus Likumā noteiktajām tiesībām tiek nodrošināta videozvanu veikšana (izmantojot "Skype" programmatūru) Cēsu Audzināšanas iestādē nepilngadīgajiem un Iļģuciema cietumā izvietotajiem nepilngadīgajiem apcietinātajiem. Izvērtējot informāciju par pilotprojekta ietvaros īstenotās aktivitātes norises gaitu un rezultātiem, tika secināts, ka pilotprojekts veicināja sociāli lietderīgu saikņu saglabāšanu un atjaunošanu nepilngadīgajiem apcietinātajiem. Ņemot vērā minēto, projekts paredz paplašināt apcietināto saskarsmes tiesības. Proti, projekts paredz:1) noteikt, ka papildus Likuma 13. pantā noteiktajām tiesībām vājdzirdīgajiem un nedzirdīgajiem apcietinātajiem ir tiesības divas reizes mēnesī izmantot videosaziņas iespēju uz laiku līdz 30 minūtēm saziņai ar radiniekiem, laulāto un citām personām izmeklēšanas cietuma pārstāvja klātbūtnē;2) papildināt Likuma 18. panta pirmo daļu ar jaunu 4. punktu, paredzot nepilngadīgajiem apcietinātajiem tiesības divas reizes mēnesī izmantot videosaziņas iespēju uz laiku līdz 15 minūtēm saziņai ar radiniekiem, laulāto un citām personām izmeklēšanas cietuma pārstāvja klātbūtnē;3) noteikt, ka papildus Likuma 18. pantā minētajām tiesībām vājdzirdīgajiem un nedzirdīgajiem nepilngadīgajiem apcietinātajiem ir tiesības izmantot videosaziņas iespēju bez skaita ierobežojuma uz laiku līdz 30 minūtēm saziņai ar radiniekiem, laulāto un citām personām izmeklēšanas cietuma pārstāvja klātbūtnē, ja saņemta procesa virzītāja atļauja.Turklāt, lai nepieļautu nepilngadīgo apcietināto sodīšanu par izmeklēšanas cietumu iekšējās kārtības noteikumu pārkāpšanu, piemērojot aizliegumu videosaziņas iespējām ar vecākiem vai aizbildni, ja šādu aizliegumu nav noteicis izmeklēšanas tiesnesis vai tiesa, projekts paredz Likuma 30. panta otro daļu precizēt, nosakot, ka nepilngadīgajiem apcietinātajiem kā sodu nedrīkst piemērot aizliegumu satikties ar vecākiem vai aizbildni, kā arī nedrīkst piemērot aizliegumu ne tikai telefonsarunām, bet arī videosaziņas iespējām ar vecākiem vai aizbildni, ja šādu aizliegumu nav noteicis izmeklēšanas tiesnesis vai tiesa.2. Šobrīd Likums paredz, ka visus apcietinātā līdzekļus glabā Valsts kases kontā, bet atbrīvojot ­­– izmaksā skaidrā naudā. Tas rada nepieciešamību veikt regulāras skaidrās naudas iemaksas Valsts kases kontā, kad persona tiek ievietota izmeklēšanas cietumā, un skaidrās naudas izmaksas no Valsts kases konta, kad personu plānots atbrīvot no izmeklēšanas cietuma. Šobrīd Valsts kase ar kredītiestādes starpniecību nodrošina iespēju klientiem no sava konta Valsts kasē veikt skaidras naudas izmaksu, kā arī nodrošina skaidras naudas iemaksas kontā pakalpojumu. Gatavojoties apcietinātā atbrīvošanai, izmeklēšanas cietuma Grāmatvedības daļas atbildīgā persona pieteic skaidrās naudas izmaksu kredītiestādē un personīgi saņem skaidro naudu attiecīgajā filiālē. Minētais rada arī drošības riskus Grāmatvedības daļas atbildīgajai personai.Personiskās naudas uzskaites kartē esošos līdzekļus Grāmatvedības daļas atbildīgā persona izsniedz no ieslodzījuma vietas kases, pārbaudot personas, kura tiek atbrīvota, personas apliecinošo dokumentu un sastādot kases izdevumu orderi. Minēto orderi pārbauda cits Grāmatvedības daļas atbildīgais darbinieks, nodrošinot "četru acu principu", un apstiprina ieslodzījuma vietas priekšnieks. Minētās darbības būtiski palielina administratīvo slogu, jo tās saistītas ar informācijas pieņemšanu, apstrādi un uzglabāšanu, ievērojot tiesiskā regulējuma prasības.Sakarā ar to, ka Latvijā tiek īstenota politika attiecībā uz skaidras naudas apgrozījuma samazināšanu, vairākas banku filiāles, kas nodrošināja skaidras naudas izmaksu un iemaksu, neveic minētos norēķinus, kā arī filiāļu skaits ar skaidrās naudas norēķiniem arī turpmāk tiks samazināts. Ņemot vērā to, ka personiskās naudas uzskaites kartē esošo naudu izmaksā banknotēs un monētās, nevis banknotēs, nepastāv iespēja skaidrās naudas izmaksai izmantot kredītiestāžu skaidrās naudas izmaksas bankomātus. Tāpēc ir jānoteic, ka personiskās naudas uzskaites kartē esošos līdzekļus var glabāt arī kasē, kā arī paredzēt iespēju personiskās naudas uzskaites kartē esošo naudu izmaksāt ar naudas pārvedumu nevis skaidrā naudā.Ņemot vērā minēto, projekts paredz papildināt Likumu ar atbilstošu regulējumu:1) Likuma 20. pants izteikts jaunā redakcijā, cita starpā nosakot, ka naudu, ko apcietinātais saņem ar pārvedumu vai kas iemaksāta izmeklēšanas cietuma kasē, viņam neizsniedz, bet ieskaita Ieslodzījuma vietu pārvaldes ieslodzījuma vietām Valsts kasē atvērtajā kontā un kasē. Tāpat minētajā pantā paredzēts noteikt, ka apcietinātā personiskās naudas uzskaites kartē esošo apcietinātā līdzekļu uzskaiti, izlietošanas organizēšanu vai kontroli Pārvalde nodrošina elektroniskā veidā. Tāpat pantā tiek saglabāts jau šobrīd spēkā esošais noteikums, ka apcietinātais visas darbības ar personiskās naudas uzskaites kartē esošajiem līdzekļiem veic, iesniedzot iesniegumu izmeklēšanas cietuma administrācijai;2) Likuma 40. panta trešajā daļā paredzēts noteikt, ka ar apcietināto, kuru atbrīvo no izmeklēšanas cietuma, pilnīgi norēķinās, pārskaitot viņa personiskās naudas uzskaites kartē esošo naudu uz viņa kontu kredītiestādē, vai izmaksā no kases.Atbilstoši grozījumi attiecībā uz notiesātajiem ir ietverti likumprojektā "Grozījumi Latvijas Sodu izpildes kodeksā" (VSS-1233). 3. Šobrīd Likums paredz tiesības apcietinātajiem iepirkties izmeklēšana cietuma veikalā un veikt telefonzvanus. Valsts pārvaldes iekārtas likuma 88. panta pirmajā daļā ir noteikti trīs nosacījumi, no kuriem vienam īstenojoties, publiskā persona izņēmuma kārtā savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā. Ņemot vērā, ka konkrētajos apstākļos, nodrošinot apcietinātajiem gan pārtikas un nepārtikas preču mazumtirdzniecības pakalpojumu, gan sakaru pakalpojumu, neīstenojas neviens Valsts pārvaldes iekārtas likuma 88. panta pirmajā daļā noteiktais nosacījums, attiecīgi Pārvalde nav tiesīga un arī neveic komercdarbību iepriekš norādītajās jomās. Pārtikas un nepārtikas preču mazumtirdzniecība un sakaru pakalpojumu nodrošināšana ir privāto tiesību jomas komercdarbības veidi, kas reglamentēti Komerclikumā, Civillikumā un citos normatīvajos aktos. Ņemot vērā minēto, projekts paredz Likumā jēdzienu "izmeklēšanas cietuma veikals" aizstāt ar jēdzienu "komersanta izveidota pastāvīgā tirdzniecības vieta izmeklēšanas cietuma teritorijā". Jaunais jēdziens paredz arī sasaisti ar citiem spēkā esošajiem normatīvajiem aktiem, kas reglamentē pastāvīgo tirdzniecības vietu darbības nosacījumus u.tml. Atbilstoši grozījumi ir ietverti arī likumprojektā "Grozījumi Latvijas Sodu izpildes kodeksā" (VSS-1233).Tāpat projekts paredz Likuma 19. pantu papildināt ar atbilstošu regulējumu, nosakot, ka komersantu, kurš nodrošina preču tirdzniecības pakalpojumus apcietinātajiem, un komersantu, kas nodrošina telefonsarunu iekārtas, to apkalpošanu un telefonsarunu pakalpojumu, Pārvalde izvēlas atbilstoši normatīvajiem aktiem par publiskas personas mantas iznomāšanas kārtību.4. Kodekss paredz iespēju nodrošināt notiesātos ar apģērbu vai apaviem. Apcietinātajiem šādu iespēju normatīvie akti neparedz, turklāt apcietināto tiesības saņemt šādu priekšmetu saņemšanu ir ierobežotas, ja personai nav tuvu radinieku vai citu personu, kas šādus priekšmetus var nosūtīt. Prakse rāda, ka šāds regulējums ir nepietiekams un rada problēmas ieslodzījuma vietas administrācijai. Ieslodzījuma vietā regulāri nonāk apcietinātās personas, kurām nav sezonai atbilstoša personīgā apģērba vai apavu. Ja šai personai nav finanšu līdzekļu, lai iegādātos vajadzīgo apģērbu vai apavus, un viņa nesaņem sūtījumus vai pienesumus, ieslodzījuma vietas administrācijai nav pamata izsniegt atbilstošus priekšmetus. Tomēr, ievērojot labas pārvaldības principu, praksē apcietinātajiem minētajos gadījumos tiek izsniegts apģērbs un apavi. Līdz ar to projekts paredz Likuma 19. pantu papildināt ar jaunu devīto daļu, nosakot, ja apcietinātajam nav sezonai atbilstoša un valkāšanai derīga personīgā apģērba vai apavu, apcietinātajiem tie tiek izsniegti. Tāpat projekts paredz grozījumu arī Likuma 40. panta ceturtajā daļā un panta papildināšanu ar jaunu piekto daļu, nosakot, ja apcietinātajam pirms atbrīvošanas no izmeklēšanas cietuma ir nepieciešams sezonai atbilstošs apģērbs vai apavi, to nodrošina izmeklēšanas cietuma administrācija. Ņemot vērā minēto, būs nepieciešams izstrādāt atbilstošus grozījumus Ministru kabineta 2006. gada 19. decembra noteikumos Nr. 1022 "Noteikumi par ieslodzīto personu uztura un sadzīves vajadzību materiālā nodrošinājuma normām", nosakot nepieciešamos apģērba un apavu veidus. Tāpat grozījumi ir nepieciešami, lai ieslodzījuma vietas administrācija nepieciešamības gadījumā varētu arī apcietinātās personas nodrošināt ar apģērbu, veļu vai apaviem, t. sk., nodrošinot šo priekšmetu izsniegšanu pirms atbrīvošanas no izmeklēšanas cietuma, ja tas nepieciešams. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Tieslietu ministrija sadarbībā ar Pārvaldi. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2020. gada 25. maijā ieslodzījuma vietās atradās kopā 3138 ieslodzītie: 2394 notiesātie un 744 apcietinātie.  |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz paplašināt vājdzirdīgo un nedzirdīgo apcietināto, kā arī nepilngadīgo apcietināto saskarsmes tiesības, kā arī precizēt regulējumu attiecībā uz apcietināto naudas glabāšanu un apriti. Sabiedrības mērķgrupām un institūcijām projekta tiesiskais regulējums nerada papildu administratīvo slogu, nemaina tiesības un pienākumus, kā arī veicamās darbības. Vājdzirdīgo un nedzirdīgo apcietināto, kā arī nepilngadīgo apcietināto tiesības izmantot videosaziņas iespēju tiks nodrošinātas ieslodzījuma vietās esošās kārtības, kādā apcietinātajiem Likumā noteiktajos gadījumos tiek nodrošinātas tiesības uz videosaziņu, ietvaros.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts ir saistīts ar likumprojektu "Grozījumi Latvijas Sodu izpildes kodeksā" (izsludināts Valsts sekretāru 2019. gada 12. decembra sanāksmē, prot. Nr. 47 11. §, VSS-1233) un abiem likumprojektiem jāstājas spēkā vienlaicīgi.Tāpat nepieciešams izstrādāt grozījumus Ministru kabineta 2006. gada 19. decembra noteikumos Nr. 1022 "Noteikumi par ieslodzīto personu uztura un sadzīves vajadzību materiālā nodrošinājuma normām", nosakot visus nepieciešamos apģērba un apavu veidus, ko izsniedz apcietinātajam. Tāpat grozījumi ir nepieciešami, lai ieslodzījuma vietas administrācija nepieciešamības gadījumā varētu arī apcietinātās personas nodrošināt ar apģērbu vai apaviem, t.sk., nodrošinot šo priekšmetu izsniegšanu pirms atbrīvošanas no izmeklēšanas cietuma, ja tas nepieciešams. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu 2020. gada 11. jūnijā tika ievietota Tieslietu ministrijas mājaslapā, lai sabiedrības pārstāvji saskaņā ar [Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033) 7.4.1apakšpunktu varētu līdz 2020. gada 29. jūnijam sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, projekts saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 13.  punktu 2020. gada 11. jūnijā tika ievietots Tieslietu ministrijas (<https://tm.gov.lv/lv/cits/pazinojums-par-lidzdalibas-iespejam-likumprojekta-grozijumi-apcietinajuma-turesanas-kartibas-likuma>) mājaslapā.  |
| 3. | Sabiedrības līdzdalības rezultāti | Sabiedrības pārstāvju viedokļi līdz 2020. gada 29. jūnijam netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, likvidēšana vai reorganizācija nav nepieciešama. Projekts nerada ietekmi uz Pārvaldes funkcijām un institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Šileikiste 67046125

laura.sileikiste@tm.gov.lv